Asoléyase una segunda edición aumentada del ensayu «42.553. Depués de Buchenwald»
#000005
La editorial Trabe saca a la cai una segunda edición aumentada del ensayu de Xuan Santori «42.553. Depués de Buchenwald», ganador del XXIII Premiu d’Ensayu «Máximo Fuertes Acevedo». La edición nueva llega col añadíu d’un Posfaciu que contién documentación nuevo sobre’l protagonista de la historia, Vicente García Riestra.
#000006
Conmovíu pol testimoniu vital de Vincent García, Santori aborda nesti ensayu hestóricu como una reflexón sobre la condición humana y la supervivencia nel deliriu de los campos de concentración.
#000007
Escribe l’autor d’esti ensayu nel «Prefaciu»: «Nun ha tener mieu’l llector d’alcontrar nesta obra un rellatu de les crueldaes de l’Alemaña del tiempu los nazis, nenguna sucesión d’impiedaes y castigos, nengún regodéu nel horror. Nun ye ési l’afán. Al contrario, lo que s’ofrez nesti ensayu testimonial y gráficu ye una esperiencia exemplar y salvífica que nos lleva a través de la era del esterminiu y nos esplica cómo pudo’l ser humanu resalvala y prevalecer».
#000008
«Resalvala y prevalecer», eso foi lo que fixo Vicente García Riestra (La Pola Siero, 1925), deteníu en Francia y deportáu nel 1944 pola Xestapo pal campu de concentración de Buchenwald, onde se persiguía la muerte de les persones internaes a través del trabayu esclavo pa la industria de guerra de l’Alemaña nazi.
#000009
Imre Kertész, escritor xudíu d’orixe húngaru, premiu Nobel de Lliteratura nel 2002, que debió compartir con Vicente un tiempu d’internamientu en Buchenwald y ser lliberáu’l mesmu 11 d’abril del 1945, dexó dicho: «Ye un deber vivir depués d’Auschwitz». Que yera un deber sobrevivir a aquel horror súpolo García Riestra a lo primero, en trespasando la puerta de fierro del campu y en dexando de ser un home pa devenir en númberu (el 42.553), en un «non ser». Vicente, el polesu, l’asturianu, l’últimu español superviviente d’aquel esterminiu, nun se da, tien voluntá de siguir, de dominar el mieu que lu apodera y d’adaptase a la situación, de facer por salvar y salvase, por vivir un día más. Sobrevivir pa pidinos «que nun s’olvide, que nun vuelva pasar».
#000010